**Eksempel på samarbeidsavtale**

**Innledning** – **veiledning**

I prosjekter med samarbeidspartnere plikter prosjektansvarlig i henhold til Forskningsrådets generelle vilkår for FoU-prosjekter å inngå samarbeidsavtale(r) med samarbeidspartner(e) som bl.a. regulerer prosjektansvarliges og samarbeidspartnernes/ens gjensidige rettigheter og plikter, herunder fordeling av prosjektkostnader, eierskap til forskningsinfrastruktur og rettigheter med videre til prosjektresultater.

Samarbeidsavtalen skal gjenspeile vilkår og forutsetninger i kontrakten mellom prosjektansvarlig og Forskningsrådet, så langt det er relevant for samarbeidspartnernes rolle i prosjekt, jf. punkt 3 i Forskningsrådets generelle vilkår. Forskningsrådet skal gjennom samarbeidsavtalen gis rett til å utøve prosjektansvarliges rettigheter mot samarbeidspartneren etter samarbeidsavtalen så langt det er nødvendig for utøvelsen av Forskningsrådets rettigheter etter FoU-kontrakten (herunder bestemmelser om taushetsplikt, kontroll og revisjon mv.).

Forskningsrådet kan videre stille særlige krav til samarbeidet, som etter forholdene må reguleres i den samarbeidsavtalen / de samarbeidsavtalene som inngås.

Utover de krav som følger av den FoU-kontrakten prosjektansvarlig inngår med Forskningsrådet, står prosjektansvarlig og samarbeidspartnerne nokså fritt med hensyn til innholdet i de samarbeidsavtaler de skal inngå.

Forskningsrådet har utarbeidet tre ulike eksempler på samarbeidsavtaler. Én, kalt konsortieavtale, for større samarbeidsprosjekter hvor prosjektet skal ledes av et styre eller en styringsgruppe. Én, kalt samarbeidsavtale med IPR bestemmelser, er for mindre prosjekter der det ikke er nødvendig med bestemmelser om styringen av prosjektet. Den siste, kalt enkel samarbeidsavtale, er en enkel avtale for prosjekter som ikke behøver å regulere opphavsrettigheter (IPR).

Nedenfor følger et eksempel på en samarbeidsavtale der det ikke er behov for bestemmelser om styring av prosjektet, med noen angitte alternativer. Forskningsrådet understreker for ordens skyld at eksemplet kun er ment som et mulig utgangspunkt for samarbeidspartnernes regulering, at det ikke nødvendigvis er uttømmende, og at det kan tenkes flere alternativer til bestemmelsene slik de fremgår nedenfor. Hjelpetekst er satt i parentes og kursiv.

FoU-kontrakten omfatter:

* et underskrevet **avtaledokument** samt minimum følgende dokumenter som er en integrert del av kontrakten:
* **Forskningsrådets generelle vilkår** **for FoU-prosjekter**
* **prosjektbeskrivelsen**

Dersom dokumentene inneholder bestemmelser som strider mot hverandre, skal de gjelde i den rekkefølge som er angitt over.

**Dersom kontrakten med Forskningsrådet og samarbeidsavtalen inneholder bestemmelser som strider mot hverandre, skal kontrakten med Forskningsrådet ha forrang.**

**SAMARBEIDSAVTALE**

mellom

……………………….. [org. -nummer] – heretter ”prosjektansvarlig” og

……………………….. [org. -nummer] – heretter ”samarbeidspartneren”

***(ved flere samarbeidspartnere)***

………………………… [org. -nummer]

………………………… [org. -nummer]

– heretter kalt “samarbeidspartnerne” *(OBS! “samarbeidspartneren” må i så fall erstattes med “samarbeidspartnerne” i dokumentet)*.

Prosjektansvarlig og samarbeidspartneren er sammen benevnt ”partene”.

**1 Innledning**

Forskningsrådet har tildelt midler til gjennomføring av FoU-prosjektet […], heretter kalt” prosjektet”. Det er i den forbindelse inngått avtale mellom prosjektansvarlig og Forskningsrådet, heretter kalt ”FoU-kontrakten”. En forutsetning for Forskningsrådets tildeling av midler er at samarbeidspartneren bidrar til gjennomføring av prosjektet og oppfyllelse av FoU-kontrakten med Forskningsrådet. Denne samarbeidsavtalen regulerer partenes rettigheter og forpliktelser i tilknytning til prosjektet.

FoU-kontrakten mellom Forskningsrådet og prosjektansvarlig skal gjelde tilsvarende i forholdet mellom prosjektansvarlig og samarbeidspartneren, dersom ikke annet følger av samarbeidsavtalen. FoU-kontrakten vedlegges som vedlegg 1.

Forskningsrådet gis rett til å utøve prosjektansvarliges rettigheter mot samarbeidspartneren etter samarbeidsavtalen så langt det er nødvendig for utøvelsen av Forskningsrådets rettigheter etter FoU-kontrakten (herunder bestemmelser om taushetsplikt, kontroll og revisjon mv.).

Ved eventuell motstrid mellom FoU-kontrakten og denne samarbeidsavtalen skal FoU-kontrakten gå foran.

**2 Prosjektansvarliges og samarbeidspartnerens forpliktelser**

Prosjektansvarlig og samarbeidspartneren skal bidra i prosjektet som følger:

Prosjektansvarlig skal representere samarbeidspartnerne overfor Forskningsrådet.

Samarbeidspartneren plikter å bidra til gjennomføring av prosjektet og oppfyllelse av FoU-kontrakten med Forskningsrådet i henhold til de oppgaver og forpliktelser som fremgår av denne samarbeidsavtalen.

**Alt 1: Faglige ressurser / faglig bistand**

Samarbeidspartneren plikter å utføre følgende oppgaver:

[beskrivelse av ansvars- og arbeidsoppgaver, dvs. hva som skal utføres i den hensikt å oppnå ønsket resultatet av den bistand som skal ytes, samt eventuelle milepæler mv., uten at dette nødvendigvis knyttes til navngitte personer.]

Arbeidet skal gjennomføres i samsvar med de bestemmelser som fremgår av FoU-kontrakten.

Samarbeidspartneren har personal- og økonomiansvar for eget personale tilknyttet prosjektet, og har oppgaveplikt for personlige tildelinger og arbeidsgiveransvar for sine ansatte i prosjektet.

Samarbeidspartneren skal veilede og følge opp det arbeid eget personale gjør i prosjektet, og samarbeide med prosjektansvarlig og eventuelle øvrige samarbeidspartnere om den nærmere tilrettelegging, utførelse og oppfølging av samarbeidet.

Eventuell bruk av stipendiater skal avtales særskilt.

Samarbeidspartneren plikter å sikre at de som utfører arbeid i prosjektet på vedkommende sine vegne, respekter de rettigheter og forpliktelser som følger av denne avtalen, og skal bl.a. etablere nødvendige avtaler som sikrer samarbeidspartneren rett til å overta alle rettigheter til prosjektresultatene og rett til utnyttelse av disse.

Eventuelt:

Samarbeidspartneren plikter å stille til rådighet for prosjektet faglige ressurser som følger:

[navn, stilling, stillingsbrøk, ev. angivelse av tidsperiode og arbeidsoppgaver]

**Og/eller**

**Alt 2: Utstyr, lokaliteter mv.**

Samarbeidspartneren plikter å stille til rådighet for prosjektet følgende utstyr/lokaliteter:

[utstyr, beskrivelse av lokaler mv.]

Med mindre annet er skriftlig avtalt, beholder samarbeidspartneren (ev. prosjektansvarlig) eierskapet til utstyret.

**3 Betaling**

En andel av Forskningsrådets bevilgning allokeres til samarbeidsparten slik:

[samarbeidspartens navn og beløp]

**enten**

et totalbeløp på NOK [kronebeløpet] utbetales av prosjektansvarlig når arbeidet er utført og godkjent av prosjektansvarlig og prosjektansvarlig har mottatt midlene fra Forskningsrådet

*(mest aktuelt når samarbeidspartneren skal bidra med en liten del i prosjektet)*;

**eller**

periodisk utbetaling [beløp og perioder må fastsettes nærmere]. Den periodiske utbetalingen forutsetter at samarbeidspartneren holder framdriften i prosjektet.

**4 Rapportering og kostnadsregnskap (antagelig særlig relevant ved faglig samarbeid)**

Samarbeidspartneren plikter, på forespørsel fra prosjektansvarlig, å sende prosjektansvarlig rapporter om fremdrift, økonomi og andre forhold og gi slik informasjon som prosjektansvarlig trenger for å lede prosjektet og ivareta sine forpliktelser overfor Forskningsrådet i henhold til FoU-kontrakten.

Samarbeidspartneren skal føre og innberette kostnadsregnskap som grunnlag for utarbeidelse av prosjektregnskap, jf. Generelle vilkår punkt 3 og 5. Prosjektfinansieringen og prosjektkostnadene skal fremgå av samarbeidspartnerens offisielle regnskap.

**5 Bruk av underleverandør (antagelig særlig relevant ved faglig samarbeid)**

Samarbeidspartneren kan, etter samtykke fra prosjektansvarlig, overlate utføringen av enkelte oppgaver til en underleverandør, jf. Forskningsrådets generelle vilkår punkt 2.2. Bruk av underleverandør fritar ikke samarbeidspartneren fra de forpliktelser samarbeidspartneren har påtatt seg i henhold til denne samarbeidsavtalen.

**6 Eierskap til innkjøpt utstyr**

Med mindre annet er skriftlig avtalt, er prosjektansvarlig eier av utstyr innkjøpt og belastet prosjektregnskapet. Prosjektansvarlig skal stille slikt utstyr til disposisjon for samarbeidspartneren dersom det er nødvendig for samarbeidspartnerens bidrag til prosjektet.

**7 Rettigheter til prosjektresultater mv.**

Med mindre annet er skriftlig avtalt, får hver av partene alle rettigheter til de prosjektresultater som er frembrakt av vedkommende selv, dennes ansatte og eventuelle underleverandører i prosjektet.

Partene skal inngå egen avtale om rettighetene til eventuelle prosjektresultater som er frembrakt av flere parter i fellesskap. Det skal sikres at foretakene som deltar i prosjektet ikke mottar indirekte statsstøtte, slik dette er beskrevet i det europeiske overvåkningsorganet EFTA Surveillance Authority ("ESA") sine retningslinjer for statsstøtte til forskning, utvikling og innovasjon paragraf 25 og 28[[1]](#footnote-1).

Partene skal gjensidig informere hverandre om oppnådde prosjektresultater.

Partene skal i avtaleperioden ha vederlagsfri tilgang til prosjektbakgrunn som er nødvendig for gjennomføringen av eget arbeid i prosjektet.

Den prosjektbakgrunn som anses relevant ved inngåelse av samarbeidsavtalen, fremgår av vedlegg.   
Dersom en av partene ønsker å bidra med prosjektbakgrunn utover det som følger av vedlegg, må dette godtas av den annen part. Ethvert resultat av prosjektet som ikke er prosjektbakgrunn i henhold til vedlegg, og som heller ikke er godkjent som prosjektbakgrunn av den annen part, har automatisk status som prosjektresultat.

Partene skal i avtaleperioden ha vederlagsfri tilgang til de prosjektresultater som fremkommer i prosjektet, og som er nødvendige for gjennomføringen av eget arbeid i prosjektet.

For kommersiell utnyttelse skal partene ha tilgang til prosjektresultater og prosjektbakgrunn som bringes inn i prosjektet, på nærmere avtalte vilkår når det er nødvendig for å utnytte egne prosjektresultater.

Hver av partene plikter å beskytte egne prosjektresultater av forretningsmessig verdi.

Hver av partene plikter å sikre at egne prosjektresultater utnyttes innen rimelig tid i forhold til bransjens egenart, markedet, forskningsfeltets egenart, produktets utviklings- og levetid og utnyttelsesmuligheter. Dersom den som har rettighetene til prosjektresultatene ikke sørger for slik utnyttelse, har den annen part rett til å utnytte resultatene på de nærmere vilkår som avtales mellom partene.

**8 Offentliggjøring av prosjektresultater**

Prosjektresultatene skal gjøres kjent så snart som mulig, jf. pkt. 9 i Forskningsrådets generelle vilkår. Herunder skal de formidlings­tiltak og formidlingsplaner som er angitt i kontrakten mellom Forskningsrådet og prosjektansvarlig gjennomføres.

Partene har rett til å publisere egne resultater fra delprosjekter, forutsatt at publisering ikke medfører skade eller ulempe for de andre samarbeidspartneres utnyttelse av egne resultater. Nødvendig beskyttelse for å sikre muligheten til kommersiell utnyttelse skal kunne foretas før publisering dersom minst én av partene krever det.

Planer om publisering sendes partneren fra den som har frembrakt resultatet. Parten har [ ] dagers frist fra melding ble gitt til å begjære utsettelse av publisering for å kunne foreta nødvendig beskyttelse.

**9 Fortrolighet**

Partene plikter å bevare taushet om fortrolige opplysninger som er mottatt fra andre parter. Denne bestemmelsen er ikke til hinder for utlevering av fortrolige opplysninger til Forskningsrådet iht. rapporteringskrav etter kontrakten, samt til myndigheter og/eller domstoler iht. gjeldende lovgivning.

**10 Informasjonsplikt**

Samarbeidspartneren plikter umiddelbart å varsle prosjektansvarlig om alle forhold av betydning for samarbeidet, herunder dersom en person eller et foretak utenfor EØS-området overtar bestemmende kontroll over samarbeidspartneren.

**11 Ansvar for skade og tap**

Hver av partene er selv ansvarlig for tap eller skade som oppstår som følge av vedkommende sine egne handlinger og unnlatelser.

Hver av partene plikter å informere hverandre om ethvert krav om erstatning eller lignende relatert til prosjektet som blir reist mot parten.

**12 Varighet**

Samarbeidsavtalen skal ha virkning fra det tidspunkt den er undertegnet av begge parter, og gjelder inntil FoU-kontrakten med Forskningsrådet opphører, jf. Forskningsrådets generelle vilkår punkt 17 (”avtaleperioden”).

Alternativt:

Avtalen gjelder fra det tidspunkt den er undertegnet av begge parter, og inntil [dato] (”avtaleperioden”).

**13 Lovvalg mv.**

Avtalen følger norsk rett. Tvist søkes løst gjennom forhandlinger eller frivillig mekling. Lykkes ikke dette, kan tvisten bringes inn for de ordinære domstoler til avgjørelse.

Dersom begge parter er statlige virksomheter, skal eventuelle tvister forelegges Kunnskapsdepartementet, som tar stilling til hvordan tvisten skal avgjøres.

Sted/dato

Prosjektansvarlig [samarbeidsparten]

1. <https://www.eftasurv.int/cms/sites/default/files/documents/Consolidated%20version-GUIDELINES-for-SA-for-R-D-I.pdf> [↑](#footnote-ref-1)